Asociația Dăruiește Viață construiește un spital modular pentru tratarea COVID-19, în curtea Spitalului Elias
Dăruiește Viață începe ridicarea unui spital modular pentru pacienții cu COVID-19. Acesta va fi amplasat în curtea Spitalului Elias București, în baza acordului dat de conducerea acestuia, va fi finalizat în patru săptămâni, iar dotarea și funcționarea lui vor fi în sarcina Spitalului Elias și a Ministerului Sănătății.

Asociația face apel la companii și la donatorii din țară și din străinătate pentru a se alătura proiectului.

„Situația din sistemul medical românesc, aflat la limita avariei, modul de evoluție și de manifestare a bolii, precum și experiența altor state arată că România are nevoie crească urgent numărul de paturi pentru a putea trata bolnavii de COVID-19.Felul în care au procedat și alte țări, precum China, Spania, Franța, SUA, ne arată că ridicarea de spitale modulare poate să compenseze capacitățile reduse ale sistemului medical românesc, în condițiile în care COVID-19 înseamnă multiplicare exponențială și nevoia de a trata mulți pacienți, în același timp, pe o perioadă lungă de timp”, se arată într-un comunicat al Dăruiește Viață.

„România are avantajul de a fi cu câteva săptămâni în urma celorlalte state, însă nu va evita vârful epidemiei pe care-l vedem în Italia și Spania. Atunci, mii de cazuri vor invada spitalele din România, deja supra-aglomerate și incapabile să-și protejeze pacienții din cauza infecțiilor și lipsei de aparatură medicală. Este esențial ca acest timp să fie folosit pentru a acționa în sensul în care au nevoie pacienții și medicii”, a declarat Carmen Uscatu, fondatoare Dăruiește Viață.

În acest sens, asociația i-a propus premierului Ludovic Orban replicarea modelului și în Moldova și în Transilvania și așteaptă un răspuns,

„Fiecare dintre noi poate contribui de acasă la ridicarea acestui spital care va găzdui aprox. 50 de paturi pentru cazurile grave. Dacă ești companie poți face o sponsorizare pe site-ul Dăruiește Viață, la secțiunea sponsorizare, iar ca persoană fizică poți dona prin SMS, cu mesajul IMPREUNA, la 8826 sau pe site-ul nostru. Ne va lua patru săptămâni să asamblăm construcția, timp în care și criza va ajunge cel mai probabil în momentul său de vârf. Este important să ne mobilizăm rapid și, sperăm noi, să avem mai multe astfel de spitale în țară pentru a-i salva pe cei mai vulnerabili.”, a afirmat Oana Gheorghiu, fondatoare Dăruiește Viață. Persoanele fizice mai pot face donații cu cardul, online, pe site-ul asociației, făcându-și propria campanie de fundraising pe site-ul asociației sau prin transfer bancar, în conturile asociației - IBAN LEI: RO08 INGB 0000 9999 0317 5286, Banca: ING Bank, sucursalaBucurești / IBAN EURO: RO68 INGB 0000 9999 0471 5148, Banca: ING Bank, sucursalaBucurești, SWIFT: INGBROU

De la începutul crizei COVID-19 în România, Dăruiește Viață a direcționat toate fondurile strânse pentru lupta împotriva pandemiei. 

Până în prezent, a trimis echipamente de protecție și echipamente și aparatură medicală (inclusiv trei ventilatoare mecanice invazive) către 16 unități spitalicești din țară (Timișoara, Craiova, București, Petroșani, Brașov, Fălticeni). 
[('Știre reală', 538), ('Narațiuni legate de sănătate', 39), ('Criticarea restricțiilor', 164), ('Satiră', 304), ('Minimizarea impactului COVID-19', 222), ('Criticarea actorilor naționali și internaționali', 178), ('Acuzații de autoritarism și distopie', 185), ('Teorii ale conspirației', 91), ('Narațiuni legate de vaccinare', 67), ('Geo-politică', 75)]